NARIADENIE KOMISIE (ES) č. 550/2005
zo 7. apríla 2005,
ktorým sa mení a dopĺňa nariadenie (ES) č. 416/2004, ktorým sa ustanovujú prechodné opatrenia na uplatňovanie nariadenia Rady (ES) č. 2201/96 a nariadenia (ES) č. 1535/2003 o systéme pomoci pre výrobky z ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 prvý odsek,
keďže:
(1)
Článok 3 ods. 1 nariadenia Komisie (ES) č. 416/2004 (1), ktorým sa ustanovujú prechodné opatrenia v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (ďalej len „nové členské štáty“), ustanovuje platbu dodatočnej čiastky, ak sa pri kontrole dodržiavania prahu na účely stanovenia pomoci na hospodársky rok 2005/2006 ukáže, že nedošlo k prekročeniu prahovej hodnoty Spoločenstva.
(2)
Podľa nariadenia Komisie (ES) č. 170/2005 z 31. januára 2005, ktorým sa na hospodársky rok 2005/2006 stanovuje výška finančnej pomoci pre rajčiaky určené na spracovanie (2), množstvá rajčiakov, na ktoré sa vzťahujú žiadosti o finančnú pomoc na hospodársky rok 2004/2005 v nových členských štátoch, dodržali svoje vnútroštátne spracovateľské prahy a spracovateľské prahy Spoločenstva pre rajčiaky na základe množstiev, na ktoré sa vzťahujú žiadosti o finančnú pomoc na hospodársky rok 2004/2005.
(3)
Vzhľadom na to, že nové členské štáty dodržali svoje vnútroštátne prahové hodnoty, nie je dôvod na zadržiavanie platby dodatočnej čiastky ustanovenej v článku 3 nariadenia (ES) č. 416/2004, ktorá sa vzťahuje na rajčiaky, keďže preventívne opatrenia už nie sú nevyhnutné. Uvedená platba by sa preto mala povoliť.
(4)
Nariadenie (ES) č. 416/2004 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre výrobky zo spracovaného ovocia a zeleniny,
PRIJALA TOTO NARIADENIE:
Článok 1
Článok 3 nariadenia (ES) č. 416/2004 sa nahrádza takto:
„Článok 3
1. Pokiaľ sa pri kontrole dodržiavania prahu na účely stanovenia pomoci na hospodársky rok 2005/2006 ukáže, že nedošlo k prekročeniu prahu Spoločenstva, vo všetkých nových členských štátoch sa vyplatí dodatočná čiastka vo výške 25 % finančnej pomoci, stanovenej v článku 4 ods. 2 nariadenia (ES) č. 2201/96, po hospodárskom roku 2004/2005 okrem rajčiakov, v prípade ktorých sa vyplatí dodatočná čiastka po tom, čo sa stanoví, že nové členské štáty dodržali svoje vnútroštátne prahové hodnoty.
2. Pokiaľ sa pri kontrole dodržiavania prahu na účely stanovenia pomoci na hospodársky rok 2005/2006 ukáže, že došlo k prekročeniu prahu Spoločenstva, vo všetkých nových členských štátoch, ktorých prah nebol prekročený alebo ktorých prah bol prekročený o menej než 25 %, sa vyplatí dodatočná čiastka po hospodárskom roku 2004/2005 okrem rajčiakov, v prípade ktorých sa vyplatí dodatočná čiastka po tom, čo sa stanoví, že nové členské štáty dodržali svoje vnútroštátne prahové hodnoty.
Dodatočná čiastka uvedená v prvom pododseku je stanovená na základe skutočného prekročenia príslušného vnútroštátneho prahu do maximálnej výšky 25 % pomoci, stanovenej v článku 4 ods. 2 nariadenia (ES) č. 2201/96.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. apríla 2005